Kostol Nepoškvrneného počatia Panny Márie (Daugavpils)

Kostol Nepoškvrneného Počatia Panny Márie (lot. Daugavpils Vissvētākās Jaunavas Marijas bezvainīgās ieņemšanas Romas katoļu baznīca, rus. Даугавпилсский костёл Непорочного Зачатия Пресвятой Девы Марии, poľ. Kościół Niepokalanego Poczęcia Najświętszej Panny Marii) je rímskokatolícky chrám v lotyšskom meste Daugavpils. Patrí do diecézy Rezekne-Aglona. Nachádza sa na ulici Andreja Pumpura. História Východná časť Lotyšska, tzv. Latgalsko, je na rozdiel od ostatných lotyšských území prevažne rímskokatolícke, pretože až do delenia Poľska patrilo pod katolícke Poľsko (ostatné časti Lotyšska boli do severnej vojny pod vládou evanjelického Švédska). Kostol bol postavený v rokoch 1902 až 1905 podľa projektu W. Neumanna v tzv. novobarokovom architektonickom štýle. Posvätený bol 4. decembra 1905 a konali sa v ňom bohoslužby pre veriacich poľkej národnosti. Neskôr sa tu začali odbavovať aj bohoslužby v lotyšskom a ruskom jazyku. Počas druhej svetovej vojny a ani počas komunistickej diktatúry chrám nebol zatvorený. Architektúra Novobarokový architektonický štýl, tzv. baltský barok bol typický pre sakrálnu architektúru chrámov v Pobaltí. Kostol má dve rovnaké vysoké veže (výška 51 metrov). Interiér zdobia štyri neobarokové oltáre. Hlavný oltár je zasvätený Nepoškvrnenému Počatiu Panny Márie. Ďalšie oltáre Najsvätejšiemu Srdcu Ježišovmu, Stanislavovi Kostkovi a Panne Márii Lurdskej. Iné projekty Commons ponúka multimediálne súbory na tému Kostol Nepoškvrneného počatia Panny Márie (Daugavpils) Externé odkazy Jaunavas Marijas (Dievmātes) bezvainīgās ieņemšanas Romas katoļu baznīca (po lotyšsky) Gościnny Dyneburg Archivované 2016-03-04 na Wayback Machine, Dariusz Krajewski, "Niedziela", edycja podlaska, nr 2/2006 (po poľsky)